Guvernul României

HOTĂRÂRE Nr. 578

din 28 mai 2008

privind stabilirea cuantumului primei de stabilitate pentru personalul din sistemul sanitar, precum şi a modului de acordare a acesteia
Publicată în: Monitorul Oficial Nr. 440 din 12 iunie 2008

    În temeiul art. 108 din Constituţia României, republicată, şi al art. 412 din Ordonanţa de urgenţă a Guvernului nr. 115/2004 privind salarizarea şi alte drepturi ale personalului contractual din unităţile sanitare publice din sectorul sanitar, aprobată cu modificări şi completări prin Legea nr. 125/2005, cu modificările şi completările ulterioare,

    Guvernul României adoptă prezenta hotărâre.

    Art. 1 - Pentru asigurarea stabilităţii în activitate, personalul din sistemul sanitar beneficiază în trimestrele II şi IV ale fiecărui an calendaristic de câte o primă de stabilitate, al cărei cuantum se stabileşte corespunzător lunii în care se face plata primei de stabilitate şi care este egal cu:

    a) nivelul minim al salariului de bază corespunzător funcţiei, gradului sau treptei profesionale, pentru personalul contractual al cărui salariu de bază este prevăzut între limite;

    b) nivelul salariului de bază corespunzător funcţiei, pentru personalul contractual cu un singur nivel al salariului de bază;

    c) nivelul minim al salariului de bază corespunzător funcţiei ocupate, pentru persoanele care ocupă funcţii de conducere prevăzute în anexele nr. VI - IX la Ordonanţa de urgenţă a Guvernului nr. 115/2004 privind salarizarea şi alte drepturi ale personalului contractual din unităţile sanitare publice din sectorul sanitar, aprobată cu modificări şi completări prin Legea nr. 125/2005, cu modificările şi completările ulterioare.

    Art. 2 - Personalul din sistemul sanitar care a beneficiat de prima de stabilitate şi ale cărui raporturi de muncă încetează, din motive imputabile acestuia, în cursul anului calendaristic pentru care s-a acordat prima de stabilitate are obligaţia de a restitui cota-parte necuvenită calculată proporţional cu perioada nelucrată până la sfârşitul anului calendaristic pentru care a fost acordată prima de stabilitate.

    Art. 3 - (1) Personalul încadrat în baza unui contract individual de muncă cu timp parţial, având norma de bază la o altă unitate sanitară, beneficiază de prima de stabilitate de la unitatea unde are norma de bază.

    (2) Medicii care desfăşoară activitate exclusiv în regim de gardă, în baza unui contract individual de muncă cu timp parţial, nu beneficiază de prima de stabilitate.

    Art. 4 - Beneficiază integral de prima de stabilitate:

    a) personalul care desfăşoară activitate în baza unui contract individual de muncă pe durată determinată;

    b) personalul care desfăşoară activitate în baza unui contract individual de muncă pe perioadă determinată prin cumul cu pensia;

    c) persoanele angajate în cursul anului calendaristic pentru care se acordă prima de stabilitate, persoanele care au fost în concediu pentru creşterea copilului în vârstă de până la 2 ani sau, în cazul copilului cu handicap, până la împlinirea vârstei de 3 ani, persoanele care au avut contractul individual de muncă suspendat, dar care au revenit în unitate şi desfăşoară activitate în cursul lunii din anul calendaristic în care se acordă prima de stabilitate;

    d) cadrele didactice care desfăşoară activitate integrată în baza unui contract individual de muncă;

    e) persoanele care se află în concediu de maternitate sau în concediu pentru incapacitate temporară de muncă.

    Art. 5 - Nu beneficiază de prima de stabilitate:

    a) persoanele care au contractul individual de muncă suspendat, în condiţiile legii, şi nu desfăşoară activitate în unitate în cursul lunii din anul calendaristic în care se acordă prima de stabilitate;

    b) persoanele care au beneficiat de concediu de maternitate şi în continuare beneficiază de concediu pentru creşterea copilului în vârstă de până la 2 ani sau, în cazul copilului cu handicap, până la împlinirea vârstei de 3 ani şi care nu desfăşoară activitate în unitate în luna din anul calendaristic în care se acordă prima de stabilitate.

    Art. 6 - Pe data intrării în vigoare a prezentei hotărâri se abrogă Hotărârea Guvernului nr. 670/2007 privind stabilirea primei de stabilitate pentru personalul contractual din unităţile sanitare, publicată în Monitorul Oficial al României, Partea I, nr. 448 din 2 iulie 2007.

